Source: http://www.europarl.europa.eu/doceo/document/TA-8-2015-0157_MT.html
Timestamp: 2020-02-19 23:04:28+00:00
Document Index: 2111354

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2013: Il-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound) - L-Erbgħa, 29 ta' April 2015
Proċedura : 2014/2088(DEC)
Ċiklu relatat mad-dokument : A8-0092/2015
A8-0092/2015
PV 29/04/2015 - 10.48
P8_TA(2015)0157
439k 94k
Kwittanza 2013: Il-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound)
P8_TA(2015)0157 A8-0092/2015
1.Deċiżjoni tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2013 (2014/2088(DEC))
– wara li kkunsidra l-kontijiet annwali finali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2013,
– wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2013, flimkien mat-tweġibiet tal-Fondazzjoni(1),
– wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Fondazzjoni għall-implimentazzjoni tal-baġit għas-sena finanzjarja 2013 (05304/2015 – C8–0054/2015),
– wara li kkunsidra r-Regolament tal-Kunsill (KEE) Nru 1365/75 tas-26 ta' Mejju 1975 dwar il-ħolqien ta' Fondazzjoni Ewropea għal titjib tal-kondizzjonijiet tal-ħajja u tax-xogħol(5), u b'mod partikolari l-Artikolu 16 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A8-0092/2015),
1. Jagħti l-kwittanza lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għall-implimentazzjoni tal-baġit tal-Fondazzjoni għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
(1) ĠU C 442, 10.12.2014, p. 275.
(2) ĠU C 442, 10.12.2014, p. 275.
(5) ĠU L 139, 30.5.1975, p. 1.
2.Deċiżjoni tal-Parlament Ewropew tad-29 ta' April 2015 dwar l-għeluq tal-kontijiet tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2013 (2014/2088(DEC))
1. Jinnota li l-kontijiet annwali finali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol huma kif annessi mar-rapport tal-Qorti tal-Awdituri;
2. Japprova l-għeluq tal-kontijiet tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
3.Riżoluzzjoni tal-Parlament Ewropew tad-29 ta' April 2015 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2013 (2014/2088(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2013,
A. billi, skont ir-rapporti finanzjarji tagħha, il-baġit finali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol ("il-Fondazzjoni") għas-sena finanzjarja 2013 kien jammonta għal EUR 20 624 300, li jirrappreżenta tnaqqis ta' 3,76 % meta mqabbel ma' dak tal-2012;
B. billi l-Qorti tal-Awdituri ("il-Qorti"), fir-rapport tagħha dwar il-kontijiet annwali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2013 ("ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Fondazzjoni huma affidabbli u li t-tranżazzjonijiet ta' bażi huma legali u regolari;
1. Jirrikonoxxi, abbażi tal-informazzjoni fornuta mill-Fondazzjoni, li l-informazzjoni dwar l-impatt tal-attivitajiet tagħha fuq iċ-ċittadini tal-Unjoni hija fornuta fis-sit tagħha fuq l-internet, prinċipalment bis-saħħa tal-pubblikazzjoni annwali tad-dokumenti strateġiċi bħar-rapport annwali ta' attività tal-Fondazzjoni u bosta dokumenti politiċi tal-Unjoni relatati mal-qasam tal-ħajja u tax-xogħol;
Kummenti dwar l-affidabilità tal-kontijiet
2. Jikkonstata mir-rapport tal-Qorti li l-Fondazzjoni wettqet eżerċizzju ta' inventarju fiżiku u komprensiv fi tmiem l-2013 u fil-bidu tal-2014 u li r-rapport tal-inventarju fiżiku ma kienx għadu finalizzat sa Frar 2014 meta kien sar l-awditu tal-Qorti; jikkonstata bi tħassib li t-testijiet li għamlet il-Qorti wrew li l-assi fissi kollha la twaħlilhom barcode u lanqas ma ġew reġistrati fir-reġistru u fil-kontijiet, li ċertu tagħmir ġie addebitat minflok kapitalizzat, u li d-data tal-bidu l-korretta għall-kalkolu tal-oneru ta' deprezzament għal ċerti assi ma setax jiġi traċċat;
3. Jirrikonoxxi, abbażi tal-informazzjoni fornuta mill-Fondazzjoni, li r-rapport tal-inventarju fiżiku ġie finalizzat u ppubblikat wara li sar l-awditu tal-Qorti u li l-iżbalji fir-rigward tar-reġistrazzjoni u tat-twaħħil tal-barcodes ġew rettifikati jikkonstata barra minn hekk li l-Fondazzjoni llum tirreġistra d-dokumentazzjoni meħtieġa biex tiżgura t-traċċabilità xierqa tad-data tal-bidu l-korretta għall-kalkolu tad-deprezzament tal-assi;
4. Jirrikonoxxi, abbażi tal-informazzjoni fornuta mill-Fondazzjoni, li n-nuqqasijiet fil-qasam tar-reġistrazzjoni u tal-kontabilizzazzjoni tal-assi fissi kienu dovuti, fil-biċċa l-kbira, għall-perjodu ta' tranżizzjoni lejn sistema ta' kontabilizzazzjoni tal-assi ġdida; jikkonstata li n-nuqqasijiet identifikati ġew irranġati bis-saħħa tal-implimentazzjoni sħiħa tas-sistema l-ġdida u b'modifiki fil-flussi tax-xogħol interni;
5. Jikkonstata mill-Fondazzjoni li l-isforzi ta' monitoraġġ tal-baġit matul is-sena finanzjarja 2013 irriżultaw f'rata ta' implimentazzjoni tal-baġit ta' 99,50 % u li r-rata ta' eżekuzzjoni tal-approprjazzjonijiet ta' pagament kienet 78,10 %;
6. Jikkonstata bi tħassib il-livelli għoljin ta' approprjazzjonijiet impenjati riportati għall-2014, li kienu 35,60 % għat-Titolu II (nefqa amministrattiva) u 48,60 % għat-Titolu III (nefqa operattiva);
7. Jirrikonoxxi, abbażi tal-informazzjoni fornuta mill-Fondazzjoni, li r-riporti tat-Titolu II kienu prinċipalment dovuti għall-akkwist ta' ħardwer u softwer, tiswijiet urġenti u mhux mistennija u xogħlijiet ta' rinnovament li diġà kien ngħata l-kuntratt għalihom u li kienu ppjanati għall-bidu tal-2014, u li r-riporti tat-Titolu III rriżultaw prinċipalment mill-proġetti pluriennali li l-attivitajiet għalihom diġà kienu implimentati, kif ukoll minn riporti mhux ippjanati bħaż-żieda fil-baġit għal bosta proġetti b'portata u kwalità msaħħa, servizzi ta' traduzzjoni ordnati fi tmiem is-sena u fatturazzjoni tardiva min-naħa tal-kuntratturi;
8. Jikkonstata li la l-kampjuni ta' tranżazzjonijiet u lanqas ir-riżultati l-oħra tal-awditi ma rriżultaw f'kummenti dwar il-proċeduri ta' akkwist tal-Fondazzjoni fir-rapport tal-Qorti, li ma fih l-ebda kumment lanqas fir-rigward tal-proċeduri ta' reklutaġġ tagħha;
9. Jirrikonoxxi, abbażi tal-informazzjoni fornuta mill-Fondazzjoni, li din adottat il-politika tagħha fil-qasam tal-kunflitti ta' interess matul l-2014; jilqa' pożittivament il-fatt li d-dikjarazzjonijiet tal-interessi, kif ukoll is-CVs tad-Direttur u tal-maniġment superjuri, ġew ippubblikati fis-sit tagħha fuq l-internet; josserva li, minkejja li l-Fondazzjoni talbet li s-CVs tal-membri u tal-membri supplenti tal-Bord Governativ jiġu ppubblikati fis-sit tagħha fuq l-internet, dawn għadhom mhumiex disponibbli għall-pubbliku; jappella lill-Fondazzjoni biex tirranġa dan in-nuqqas b'mod urġenti;
10. Jieħu nota, abbażi tal-informazzjoni fornuta mill-Fondazzjoni, li fl-2013 is-Servizz ta' Awditjar Intern (IAS) tal-Kummissjoni wettaq awditu fuq il-komunikazzjoni bidirezzjonali bejn il-Fondazzjoni u l-klijenti u l-partijiet interessati tagħha, bil-għan li jiġi ddeterminat jekk l-objettivi tagħha humiex qed jinkisbu b'mod effikaċi u effiċjenti; jirrikonoxxi li l-awditu wera li s-sistemi ta' ġestjoni u ta' kontroll tal-Fondazzjoni kienu qegħdin jaħdmu b'mod effikaċi u effiċjenti; jikkonstata li fl-awditu tiegħu, l-IAS ifformula tliet rakkomandazzjonijiet lill-Fondazzjoni, li waħda minnhom kienet immarkata bħala "Importanti ħafna";
11. Jaċċerta mill-Fondazzjoni li r-rakkomandazzjonijiet kollha fformulati mill-IAS fl-2012 u fis-snin preċedenti ġew implimentati u magħluqa mill-IAS f'Jannar 2014;
12. Jikkonstata bi tħassib li avolja l-Fondazzjoni saret operattiva fl-1975, għadu ma ġiex iffirmat ftehim komprensiv dwar is-sede ċentrali bejn il-Fondazzjoni u l-Istat Membru ospitanti;
13. Jirrikonoxxi, abbażi tal-informazzjoni fornuta mill-Fondazzjoni, li n-negozjati mal-Istat Membru ospitanti bdew fi Frar 2014; jikkonstata li lill-Fondazzjoni ġie ppreżentat abbozz ta' ftehim li fih il-biċċa l-kbira tal-materji kontroversjali preċedenti ġew solvuti, u jistenna bil-ħerqa l-aħħar ċiklu ta' negozjati u l-iffirmar sussegwenti ta' ftehim li kieku jkun jippromwovi t-trasparenza fir-rigward tal-kundizzjonijiet skont liema jaħdmu l-Fondazzjoni u l-persunal tagħha; jappella lill-Fondazzjoni biex tinforma lill-awtorità ta' kwittanza bl-eżitu ta' dawn in-negozjati;
14. Jikkonstata li l-2013 kienet l-ewwel sena tal-programm fuq erba' snin (2013-2016) tal-Fondazzjoni japprezza l-attivitajiet tal-Fondazzjoni f'dan il-kuntest, li jipprovdu għarfien ta' kwalità għolja, f'waqtu u rilevanti bħala appoġġ għat-tfassil ta' politiki u li ntuża, pereżempju mill-Organizzazzjoni Internazzjonali tax-Xogħol; jikkonstata ulterjorment it-titjib fil-biċċa l-kbira tal-Indikaturi Ewlenin tal-Prestazzjoni meta mqabbla ma' dawk għall-2012;
15. Jilqa' pożittivament iż-żieda fil-kontribuzzjonijiet tal-Fondazzjoni għall-iżvilupp ta' politiki, l-użu akbar tal-għarfien espert tagħha fid-dokumenti ta' politika kruċjali tal-UE u r-rikonoxximent dejjem jikber tal-valur xjentifiku tar-riċerka tal-Fondazzjoni;
16. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu tad-29 ta' April 2015(1) dwar il-prestazzjoni, il-ġestjoni finanzjarja u l-kontroll tal-aġenziji.
(1) Testi adottati ta' din id-data, P8_TA(2015)0130.